b'\n_START_ARTICLE_\nSl\xc4\x97ginis indas\n_START_PARAGRAPH_\nSl\xc4\x97ginis indas\xc2\xa0\xe2\x80\x93 specialiai suprojektuotas indas, skirtas skys\xc4\x8diams, garams, dujoms ir j\xc5\xb3 mi\xc5\xa1iniams laikyti padidintame sl\xc4\x97gyje (didesniame, negu atmosferos)._NEWLINE_Skirtingose \xc5\xa1alyse sl\xc4\x97gini\xc5\xb3 ind\xc5\xb3 apibr\xc4\x97\xc5\xbetys skiriasi, apib\xc5\xabdinant tokius indus paprastai nurodomas did\xc5\xbeiausias saugus sl\xc4\x97gis (kur\xc4\xaf indas gali atlaikyti) bei did\xc5\xbeiausia sl\xc4\x97gio ir t\xc5\xabrio (paprastai tik dujin\xc4\x97s faz\xc4\x97s) sandauga, kuri nurodo inde esam\xc4\x85 potencin\xc4\x99 energij\xc4\x85.\n_START_SECTION_\nSauga\n_START_PARAGRAPH_\nSl\xc4\x97giniai indai yra padidinto pavojaus \xc5\xa1altinis, tod\xc4\x97l j\xc5\xb3 gamyba ir eksploatacija yra ypatingai pri\xc5\xbei\xc5\xabrimi, tai reguliuoja specialios institucijos, remdamosios tarptautiniais ir nacionaliniais sl\xc4\x97gini\xc5\xb3 ind\xc5\xb3 standartais.\n_START_SECTION_\nKonstrukcija\n_START_PARAGRAPH_\nSl\xc4\x97giniai indai gali b\xc5\xabti bet kokios formos, ta\xc4\x8diau paprastai naudojami rutuli\xc5\xa1ki, cilindriniai ar k\xc5\xabgi\xc5\xa1ki, arba sudaryti i\xc5\xa1 \xc5\xa1i\xc5\xb3 form\xc5\xb3 derini\xc5\xb3. Kitos formos naudojamos re\xc4\x8diau, kadangi sunkiau apskai\xc4\x8diuoti j\xc5\xb3 mechanin\xc4\xaf atsparum\xc4\x85._NEWLINE_Teori\xc5\xa1kai optimali sl\xc4\x97ginio forma yra rutulys, ta\xc4\x8diau tokios formos indai yra sunkiai pagaminami, tod\xc4\x97l brangesni. Da\xc5\xbeniausiai naudojama forma\xc2\xa0\xe2\x80\x93 cilindras, da\xc5\xbenai su pusrutuli\xc5\xa1kais ar pana\xc5\xa1iai kupoli\xc5\xa1kais galais._NEWLINE_Sl\xc4\x97giniai indai gaminami i\xc5\xa1 bet koki\xc5\xb3 med\xc5\xbeiag\xc5\xb3, atspari\xc5\xb3 tempimui ir chemi\xc5\xa1kai atspari\xc5\xb3 med\xc5\xbeiagoms, kurios bus inde laikomos. Da\xc5\xbeniausia med\xc5\xbeiaga\xc2\xa0\xe2\x80\x93 plienas. Gaminant rutuli\xc5\xa1kus sl\xc4\x97ginius indus \xc5\xa1tampuotos dalys suvirinamos, nors suvirinimas gali pabloginti plieno patvarum\xc4\x85, tod\xc4\x97l suvirinimo kokyb\xc4\x97 grie\xc5\xbetai pri\xc5\xbei\xc5\xabrima._NEWLINE_Kai kurie sl\xc4\x97giniai indai gaminami i\xc5\xa1 kompozit\xc5\xb3\xc2\xa0\xe2\x80\x93 pvz., austinio anglies pluo\xc5\xa1to, u\xc5\xbelieto polimeru. Tokie indai gali b\xc5\xabti labai lengvi, kadangi anglies pluo\xc5\xa1tas itin atsparus tempimui, bet j\xc5\xb3 gamyba pakankamai sud\xc4\x97tinga.'